એક જૂની વાત છે કે જે વસ્તુ અતિશય ઘૃણાસ્પદ હોય, એના પર ગમે તેટલો ગુસ્સો કરો છતાં એનો કોઇ અર્થ સરે એમ ન હોય, તો પછી એ વાતને હસી કાઢવી એ વધારે સારો રસ્તો છે. ભારત-પાકિસ્તાનનો ઝઘડો આવી જ બાબત છે, જે આપણને દુઝતા ઘાવની જેમ છેલ્લાં પાંસઠ વર્ષથી પીડા આપી રહ્યો છે. પરંતુ જરા દૂર જઇને, થોડા ઠંડા કલેજે વિચારીએ તો ભારત-પાકિસ્તાનનો ઝઘડો અને એમાં અમેરિકા-ચીન જેવા દેશોનો સ્વાર્થ એ બધું તદ્દન હાસ્યાસ્પદ લાગવા માંડે છે. બસ, આ જ વાત પર લિકવિડ એસિડમાં બોળેલા ચાબખા પડે એવા તીવ્ર કટાક્ષથી ભરપુર ફિલ્મ બનાવી છે નવા ડિરેક્ટર ફરાઝ હૈદરે, ‘વૉર… છોડ ના યાર’.